Komisjoni määrus (EÜ) nr 2521/98,

24. november 1998,

millega muudetakse määrust (EÜ) nr 577/97, millega sätestatakse nõukogu määruse (EÜ) nr 2991/94, millega sätestatakse võiderasvade standardid ja nõukogu määruse (EMÜ) nr 1898/87 piima ja piimatoodete turustamisel kasutatavate nimetuste kaitse kohta teatavad üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 5. detsembri 1994. aasta määrust (EÜ) nr 2991/94, millega sätestatakse võiderasvade standardid, [1] eriti selle artiklit 8,

võttes arvesse nõukogu 2. juuli 1987 määrust (EMÜ) nr 1898/87 piima ja piimatoodete turustamisel kasutatavate nimetuste kaitse kohta, [2] viimati muudetud Austria, Soome ja Rootsi ühinemisaktiga, eriti selle artikli 4 lõiget 2,

ning arvestades, et:

komisjoni 1. aprilli 1997. aasta määruse (EÜ) nr 577/97 (millega sätestatakse nõukogu määruse (EÜ) nr 2991/94 (millega sätestatakse võiderasvade standardid) ja nõukogu määruse (EMÜ) nr 1898/87 (piima ja piimatoodete turustamisel kasutatavate nimetuste kaitse kohta) üksikasjalikud rakenduseeskirjad, [3] viimati muudetud määrusega (EÜ) nr 1298/98 [4]) artikli 2 lõikes 1 sätestatakse võiderasvade rasvasisalduse deklareerimise eeskirjad, välja arvatud määruses (EÜ) nr 2991/94 osutatud toodete puhul, mille minimaalne rasvasisaldus on 80 %; nende eeskirjade järgimise kontrollimeetod on kehtestatud määruse (EÜ) nr 577/97 artikli 2 lõikes 3 ja kõnealuse määruse II lisas; selle meetodi kohaldamise kuupäev on lükatud edasi 1. jaanuarini 1999, et võimaldada meetodi kasutajatel omandada sellega seotud kogemusi ning et komisjonile edastatud tulemuste põhjal oleks võimalik meetodi elujõulisust põhjalikult uurida;

edastatud teabe läbivaatamine on näidanud, et deklareeritud rasvasisalduse kontrollimise lubatud hälve on liiga kitsas; võetud proovide tulemuste keskmise ja üksikutulemuste lubatud hälvet tuleks kahekordistada; sellistes tingimustes ei ole enam võimalik täita nõuet, et iga proov peab vastama määruse (EÜ) nr 2991/94 lisas sätestatud piirangutele; tuleks kehtestada nõue, et saadud keskmine sisaldus peab vastama nendele piirangutele;

käesoleva määrusega ettenähtud meetmed on kooskõlas asjaomaste korralduskomiteede arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 577/97 muudetakse järgmiselt.

1. Artiklit 2 muudetakse järgmiselt:

a) lõike 1 punktid b ja c asendatakse järgmistega:

"b) keskmine rasvasisaldus ei tohi deklareeritud sisaldusest erineda rohkem kui ühe protsendipunkti võrra. Üksikproovide puhul ei või deklareeritud sisaldus erineda rohkem kui kahe protsendipunkti võrra;

c) igal juhul peab keskmine rasvasisaldus vastama määruse (EÜ) nr 2991/94 lisas sätestatud piirangutele.";

b) lõige 2 asendatakse järgmisega:

"2. Hoolimata lõikest 1 peab määruse (EÜ) nr 2991/94 lisa A osa lõikes 1, B osa lõikes 1 ja C osa lõikes 1 nimetatud toodete korral deklareeritud rasvasisaldus vastama toote väikseimale rasvasisaldusele."

2. II lisa asendatakse järgmisega:

II LISA

Deklareeritud rasvasisalduse kontrollimine võiderasvade puhul

Partiist võetakse juhuslikult viis proovi, mida kontrollitakse ja analüüsitakse. Kasutatakse kahte menetlust.

A. Saadud viie tulemuse aritmeetilist keskmist võrreldakse deklareeritud rasvasisaldusega. Deklareeritud rasvasisaldus loetakse nõuetele vastavaks, kui aritmeetiline keskmine ei erine sellest rohkem kui ühe protsendipunkti võrra.

B. Viite üksiktulemust võrreldakse artikli 2 lõike 1 punktis b toodud lubatud hälbega (deklareeritud rasvasisaldus ± kaks protsendipunkti). Kui viie üksikproovi maksimaalse ja minimaalse tulemuse erinevus on kuni neli protsendipunkti, loetakse artikli 2 lõike 1 punkti b nõuded täidetuks.

Kui punktides A ja B sätestatud tingimused on täidetud, loetakse kontrollitud partii artikli 2 lõike 1 punkti b nõuetele vastavaks isegi siis, kui üks viiest tulemusest jääb väljapoole lubatud hälvet, mis on ± 2 protsendipunkti.

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 24. november 1998

Komisjoni nimel

komisjoni liige

Franz Fischler

[1] EÜT L 316, 9.12.1994, lk 2.

[2] EÜT L 182, 3.7.1987, lk 36.

[3] EÜT L 87, 2.4.1997, lk 3.

[4] EÜT L 180, 24.6.1998, lk 5.

--------------------------------------------------